# חוק עזר לבאקה אל גרבייה (הדברת מזיקים), התשנ"ב - 1992

בתוקף סמכותה לפי סעיפים 22, 23, 24 ו25- לפקודת המועצות המקומיות[[1]](#footnote-1), מתקינה המועצה המקומית באקה אל-גרבייה חוק עזר זה:

## הגדרות

**1.**  בחוק עזר זה -

"בעל" -אדם המקבל, או הזכאי לקבל, הכנסה מנכס או שהיה מקבלה אילו היה הנכס נותן הכנסה, בין בזכותו הוא ובין כמורשה, כנאמן, או כבא-כוח, בין שהוא הבעל הרשום של הנכס ובין שאיננו הבעל הרשום, לרבות שוכר או שוכר משנה, ששכר את הנכס לתקופה העולה על שלוש שנים;

"מחזיק" -אדם המחזיק למעשה בנכס כבעל או כשוכר או כבר-רשות, או כבעל היתר או הרשאה, או כנאמן או באופן אחר, למעט אדם הגר בבית מלון או בפנסיון;

"מפקח" -מנהל מחלקת התברואה של המועצה או עובד אחר של המועצה שראש המועצה מינהו למפקח לענין חוק עזר זה;

"מזיק" -כל אחד מאלה: יתושים, זבובים למיניהם, חלזונות, עשבי-בר, טוואי התהלוכה של האורן, זבוב הים התיכון, נברנים, קרציות, לרבות קרציות הבקר, מכרסמים, נמלים, חולדות, לרבות עכברושים ועכברים;

"מפגע" -הימצאות מזיקים בתחום המועצה;

"מדביר מוסמך" -מי שבידו רשיון לפי חוק רישוי עסקים, התשכ"ח – 1968[[2]](#footnote-2), ותקנות רישוי עסקים )הדברת מזיקים(, התשל"ה - 1975[[3]](#footnote-3), המתיר לו להשמיד מזיקים;

"מועצה" -המועצה המקומית באקה אל-גרבייה;

"ראש המועצה" -לרבות אדם שראש המועצה העביר אליו בכתב את סמכויותיו לפי חוק עזר זה, כולן או מקצתן;

"נכס" -כמשמעותו בצו המועצות המקומיות )א(, התשי"א – 1950[[4]](#footnote-4).

## חובה להדביר מזיקים

**2.** בעל נכס או המחזיק בו חייב להדביר את המזיקים שבנכסו.

## הוראות להדברת מזיקים

**3.**

1. ראש המועצה או המפקח רשאים לדרוש בהודעה בכתב מאת אדם שעבר על הוראות סעיף 2 להדביר את המזיקים שבנכסו בתכשירי הדברה שמשרד הבריאות אישר לשימוש ביתי, ולבצע את העבודות הדרושות לשם כך, בהתאם לפרטים ולתנאים הקבועים בהודעה: אולם לא ידביר אדם מזיקים בחומרים רעילים אלא באמצעות מדביר מוסמך; לגבי חולדות, לרבות עכברושים ועכברים, תיעשה ההדברה באמצעות מדביר שברשיונו נאמר במפורש כי מותר לו להשמיד מזיקים אלה.
2. ההודעה תכלול את מועד ביצוע ההדברה ואת העבודות, כאמור בסעיף קטן )א(.
3. אדם שקיבל הודעה כאמור חייב למלא אחריה.

## הדברה בידי המועצה

**4.** לא מילא אדם אחר דרישת ראש המועצה או המפקח לפי סעיף 3)א( או ביצע עבודה מהעבודות המפורטות בהודעה שלא לפי הפרטים והתנאים הקבועים בה, רשאית המועצה לבצע את העבודה הדרושה להדברת המזיקים ולגבות את הוצאות הביצוע מאותו אדם.

## הדברה מרוכזת

**5.**

1. ראש המועצה רשאי להורות על הדברת מזיקים מרוכזת בתחום השיפוט של המועצה לאחר שנוכח שהדבר דרוש ליעילות סילוקו של המפגע או למניעתו.
2. הורה ראש המועצה על סילוקו של מפגע בדרך של הדברה מרוכזת, תהיה המועצה רשאית לחייב בעל או מחזיק לשאת בהוצאות ההדברה על פי חלקו היחסי של כל אחד מן הבעלים או המחזיקים בנכס בהוצאות ההדברה המרוכזת, לפי הסכום שיתקבל מחילוק הוצאות המועצה לביצוע ההדברה המרוכזת במספרם הכולל של הנכסים שבתחומה.
3. הודעה על צורך לבצע הדברה מרוכזת תוצג על לוח המודעות שבמשרדי המועצה ובמקומות ציבוריים שבתחומה, נוסף למסירתה לבעלים או למחזיקים של כל נכס בתחום המועצה.

## סמכות ראש המועצה והמפקח

**6.**

1. ראש המועצה או המפקח רשאי להיכנס בכל עת סבירה לנכס או לכל מקום שבתחום המועצה, כדי לבדוק או לבקר ולברר אם קוימו הוראות חוק עזר זה ולעשות בו את הדרוש כדי לבצע הוראות חוק עזר זה ולנקוט צעדים הדרושים לקיומן.
2. לא יפריע אדם לראש המועצה או למפקח ולא ימנע אותו מהשתמש בסמכויותיו לפי סעיף קטן )א(.

## ראיה לכאורה לאמיתות חשבון

**7.**  חשבון הוצאות חתום ביד ראש המועצה יהווה הוכחה לכאורה לסכום ההוצאה שהוציאה המועצה על פי סעיפים 4 ו - 5)ב(.

## מסירת הודעות

**8.** מסירת הודעה לפי חוק עזר זה תהא כדין אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה, לאחד מבני משפחתו הבוגרים או לאדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מגוריו או עסקיו הרגילים הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה במקום בולט על הנכס שבו היא דנה או במשרד המועצה, או נתפרסמה בשני עתונים יומיים הנפוצים בתחום המועצה שאחד מהם לפחות הוא בשפה העברית.

## עבירות ועונשין

**9.** העובר על הוראה מהוראות חוק עזר זה, דינו - קנס 900 שקלים חדשים, ואם עבר על הוראות סעיף 3)ג( והמועצה לא השתמשה בסמכויותיה לפי סעיף 4, והיתה העבירה נמשכת, דינו - קנס נוסף 36 שקלים חדשים לכל יום שבו נמשכת העבירה אחרי שנמסרה לו עליה הודעה בכתב מאת ראש המועצה או אחרי הרשעתו בדין.

## שמירת דינים

**10.** האמור בחוק עזר זה אינו פוטר מהחובה המוטלת לפי חיקוק אחר על הבעל או המחזיק או על אדם אחר.

י"ג בכסלו התשנ"ב )20 בנובמבר 1991(

סמיר דרויש

ראש המועצה המקומית באקה אל-גרבייה

1. דיני מדינת ישראל, נוסח חדש 9, עמ' 256. [↑](#footnote-ref-1)
2. ס"ח התשכ"ח, עמ' 204. [↑](#footnote-ref-2)
3. ק"ה התשל"ה, עמ' 1184. [↑](#footnote-ref-3)
4. ק"ת התשי"א, עמ' 178. [↑](#footnote-ref-4)